Johans hus var alt, hvad vi drømte om. Beliggenheden er perfekt i forhold til by, metro, indkøb, restaurant/takeaway, sø til morgenbadning og gåtur i skoven. Huset ligger i et roligt og hyggeligt område og er stort og smukt, både ude og inde. Vi var ni i alt - otte voksne og en 2årig, som alle nød haven, de to terrasser, de mange gode soverum, store og lækre badeværelser med sauna, rummelig og hyggelig stue og køkken-alrum med alt, der var brug for - og mere til - og ikke mindst mange legesager og plads til leg, tvhygge, lange måltider. Johan svarede lynhurtigt og meget hjælpsomt på vores henvendelser, og vi følte os derfor meget trygge og meget velkomne. Vi kommer meget gerne igen - og vi har stadig meget at opleve i Stockholm. På vores seks dage så vi og kan anbefale fotomuseet (ikke mindst for den smukke udsigt), Abba-museet (vi sang og dansede med de fire medlemmer😅), Skansen (kombineret Den gamle by/Zoo og Tivoli...og meget svensk!), Moderna Museet (gratis i den permanente afdeling). Vi købte et 7-dages kort til alle offentlige transportmidler, og det sparede os for mange penge. Transportsystemet fungerer upåklageligt, og vi kom hurtigt og nemt omkring. Spørg i informationen i lufthavnen - de guider i enhver detalje. Tag ikke lyntoget retur til lufthavnen, men benyt samme vej som ved ankomst ind til byen, altså bus, regionaltog og metro - lyntoget betød et ekstra billettillæg på 120 kr. pr person, øv. Vi lærte, at kanelboller er godt, og at kardemommeboller måske er endnu bedre💗. Vores yndlings restaurant må være Hermans (god og billig vegetarbuffet). Vi fik den anbefalet ved at spørge en tilfældig mand på gaden. Tak for en skøn ferie, Johan og Stockholm🍀☀️👏!